Iulia Navalnaya îndeamnă rușii să boicoteze alegerile prezidențiale din Rusia
Iulia Navalnaya, văduva opozantului rus decedat, Alexei Navalnîi, i-a îndemnat pe cetățenii Federației Ruse să-şi exprime opoziţia faţă de Vladimir Putin duminică, 17 martie, în a treia şi ultima zi a alegerilor prezidenţiale din Rusia.
"Puteţi să votaţi orice candidat cu excepţia lui Putin, puteţi să vă anulaţi buletinul de vot, puteţi să scrieţi Navalnîi cu litere mari", a punctat Iulia Navalnîi, calificând scrutinul prezidenţial drept o "mascaradă".
"Trebuie să mergem la secţia de vot în aceeaşi zi şi la aceeaşi oră, 17 martie la prânz .Putem să venim şi să constatăm că suntem numeroşi şi puternici împotriva războiului, corupţiei şi fărădelegii", a continuat ea.
În acelaşi mesaj, Iulia Navalnaia le-a mulţumit miilor de simpatizanţi care i-au adus un omagiu soţului său vinerea trecută, cu prilejul funeraliilor, şi ulterior la mormânt. "Suntem mulţi şi, atât timp cât suntem împreună, nimic nu e terminat. Alături de voi, există probabil mulţi oameni care sunt contra lui Putin şi contra războiului. Şi, dacă vom veni în acelaşi timp, vocea noastră contra lui Putin va răsuna mult mai puternic", a mai îndemnat ea.
Cel mai vehement critic al lui Putin din ultimul deceniu, Alexei Navalnîi, a murit pe 16 februarie 2024, în închisoare, la vârsta de 47 de ani. În anunțul Serviciului Federal al Penitenciarelor se spunea că lui Navalnîi i s-a făcut rău după o plimbare și și-a pierdut cunoștința, cauza preliminară asupra căreia insistă autoritățile ruse fiind o tromboză. Prietenii lui Navalnîi și liderii internaționali au condamnat modul în care a decedat politicianul, acuzând autoritățile ruse că se fac vinovate de moartea acestuia.